DÔVODOVÁ SPRÁVA


A. Všeobecná časť
	Návrh vyhlášky Ministerstva dopravy Slovenskej republiky, ktorou sa mení a dopĺňa vyhláška Ministerstva dopravy, výstavby a regionálneho rozvoja Slovenskej republiky č. 284/2013 Z. z. o podrobnostiach o výške poskytovanej podpory zo Štátneho fondu rozvoja bývania, o všeobecných podmienkach poskytnutia podpory a o obsahu žiadosti v znení neskorších predpisov (ďalej len „návrh vyhlášky“) bol vypracovaný v súlade s § 21 zákona č. 150/2013 Z. z. o Štátnom fonde rozvoja bývania v znení neskorších predpisov. 
Potreba úpravy a doplnenia vyhlášky vyplynula z vývoja cien stavebných prác a stavebných materiálov spotrebovaných v stavebníctve v predchádzajúcom období, ktoré majú vplyv na zvýšenie nákladov na realizáciu stavieb. Návrhom vyhlášky sa upravuje maximálna výška úveru pri takmer všetkých účeloch podpory. Zároveň sa navrhuje zvýšenie limitu úveru na obnovu bytového domu s nižším počtom bytov (bytový dom s najviac 20 bytmi).
Návrh vyhlášky reaguje aj na potreby vyplývajúce z aplikačnej praxe a obsahuje aj ďalšie legislatívno-technické úpravy súvisiace so zmenami iných právnych predpisov.
[bookmark: _GoBack]Návrh vyhlášky má pozitívne sociálne vplyvy a pozitívny vplyv na podnikateľské prostredie, na manželstvo, rodičovstvo a rodinu a na služby verejnej správy pre občana a nemá žiadne vplyvy na životné prostredie a na informatizáciu spoločnosti. Návrh vyhlášky nemá žiadny vplyv na rozpočet verejnej správy, ani na limit verejných výdavkov. Financovanie bude zabezpečené v rámci schválených limitov výdavkov rozpočtu Štátneho fondu rozvoja bývania na príslušný rozpočtový rok.
	Návrh vyhlášky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, s inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná a v súlade s právom Európskej únie.
Návrh vyhlášky nie je predmetom vnútrokomunitárneho pripomienkového konania.
Dátum účinnosti sa navrhuje s prihliadnutím na dĺžku legislatívneho procesu a potrebnú legisvakanciu.


